Návrh ROZHODNUTIE RADY, ktorým sa stanovuje pozícia Európskej únie v Generálnej rade Svetovej obchodnej organizácie k pristúpeniu Tadžickej republiky k Svetovej obchodnej organizácii /* COM/2012/0646 final - 2012/0308 (NLE) */





DÔVODOVÁ SPRÁVA I. ÚVOD Členovia Svetovej obchodnej organizácie (ďalej len „WTO“) a Tadžická republika dosiahli záverečnú fázu uzatvorenia dohody o podmienkach pristúpenia Tadžickej republiky k tejto organizácii. Táto skutočnosť je výsledkom rokovaní trvajúcich 11 rokov, ktoré sa začali predložením žiadosti Tadžickej republiky o pristúpenie k WTO v roku 2001. Je potrebné rozhodnutie Rady, ktorým sa schvália podmienky pristúpenia Tadžickej republiky, pred tým, než EÚ formálne podporí toto schválenie vo WTO. Zhrnutie podmienok pristúpenia sa uvádza ďalej. II. ZHRNUTIE PODMIENOK PRISTÚPENIA TADŽICKEJ REPUBLIKY K WTO PODĽA ODVETVÍ Zoznam záväzkov Priemerná konečná viazaná colná sadzba v prístupovom zozname pre Tadžikistan je 7,5 %. Priemerná konečná viazaná colná sadzba na úrovni 8,6 % na poľnohospodárske produkty je o niečo vyššia, ako je to v prípade priemyselného tovaru, kde sa zistila úroveň 7 %. Tadžikistan zavedie konečné viazané colné sadzby do 5 rokov od dátumu pristúpenia. Tieto priemerné úrovne colných sadzieb sú relatívne primerané vzhľadom na malú veľkosť a vnútrozemský charakter hospodárstva Tadžikistanu. V minulosti považovala EÚ tieto úrovne colných sadzieb v prípade hospodárstiev porovnateľnej veľkosti za primerané a akceptovala ich. Priemyselný tovar – Priemerná konečná viazaná colná sadzba na nepoľnohospodárske výrobky je 7 %. – Najvyššie konečné viazané colné sadzby sa zistili v súvislosti s obuvou, kde je priemerná úroveň 20 % a najvyššia úroveň 30 %, a s textilnými výrobkami, kde je priemerná úroveň 10 % a najvyššia úroveň 30 %. – Tadžikistan pristúpi k dohode o informačných technológiách (ITA) a z tohto dôvodu postupne do piatich rokov odstráni svoje colné sadzby ITA. Poľnohospodársky tovar – Priemerná konečná viazaná colná sadzba na poľnohospodárske produkty je 8,6 %. – Najvyššie colné sadzby v poľnohospodárstve sú relatívne primerané: čerstvé paradajky na úrovni 23 % a pri rôznej inej čerstvej zelenine, syre a tabaku na úrovni 15 % alebo o niečo viac. Služby Zoznam osobitných záväzkov Tadžikistanu, pokiaľ ide o služby, je veľmi uspokojivý vzhľadom na veľkosť hospodárstva tejto krajiny. Tadžikistan prijme výrazné záväzky týkajúce sa prístupu na trh a národného zaobchádzania v celej širokej škále odvetví poskytovania služieb vrátane profesionálnych služieb, počítačových služieb, vedecko-výskumných služieb, služieb prenájmu a lízingu a iných obchodných služieb, komunikačných služieb (doručovateľské a telekomunikačné služby), stavebných, distribučných, súkromných vzdelávacích, environmentálnych, finančných (poisťovacie a bankové služby), zdravotných, turistických, rekreačných a dopravných služieb. Záväzky podľa protokolu V záverečnej multilaterálnej fáze procesu pristúpenia sa členovia WTO kolektívne usilovali o zabezpečenie základnej zlučiteľnosti obchodných právnych predpisov a inštitúcií Tadžikistanu s pravidlami a dohodami WTO, čo stanovili v protokole o pristúpení a v správe pracovnej skupiny. Pre EÚ sú obzvlášť dôležité tieto záležitosti: Štátne vlastníctvo, privatizácia a subjekty obchodujúce so štátom Od dátumu prístupu subjekty obchodujúce so štátom (vrátane štátom vlastnených a štátom kontrolovaných podnikov, podnikov s osobitným alebo výlučným postavením a jednotkových podnikov) v Tadžikistane budú vykonávať akýkoľvek nákup alebo predaj, ktoré nie sú určené na vlastné použitie alebo spotrebu vlády, iba v súlade s komerčnými zvyklosťami. Tadžikistan tiež potvrdil, že tieto podniky obchodujúce so štátom poskytnú podnikom ostatných členov WTO primeranú možnosť, aby sa v súlade so zvyčajnou obchodnou praxou mohli zúčastňovať súťaží o nákup od štátnych podnikov Tadžikistanu alebo predaj týmto štátnym podnikom. Nebudú sa uplatňovať žiadne obmedzenia vývozu materiálov na účely zabezpečenia základných množstiev týchto materiálov pre domáci spotrebný priemysel s cieľom zvýšiť vývoz výrobkov tohto domáceho priemyslu, prípadne ho chrániť. Obchodné práva Od dátumu pristúpenia Tadžikistan udelí každej fyzickej alebo právnickej osobe, bez ohľadu na ich fyzickú prítomnosť alebo investície v Tadžikistane, právo stať sa registrovaným dovozcom akéhokoľvek výrobku, ktorého dovoz do Tadžikistanu je povolený, na ktorejkoľvek úrovni distribúcie. Od dátumu pristúpenia sa budú priznávať v plnom rozsahu práva na dovoz a vývoz, a to nediskriminačným spôsobom a podľa daných pravidiel, a akékoľvek požiadavky na obchodnú registráciu alebo žiadosť o právo na dovoz alebo vývoz sa budú uplatňovať len na colné a fiškálne účely, nebudú sa v súvislosti s nimi vyžadovať investície v Tadžikistane ani nebudú udeľovať právo na distribúciu v tejto krajine a nebudú prekážkou obchodu. Dohoda o informačných technológiách (ITA) V súlade s postupmi ITA, Tadžická republika predložila na overenie výboru ITA svoj zoznam ITA v záujme umožnenia pristúpenia Tadžickej republiky k ITA po tom, čo sa stane členom WTO. Colné hodnotenie Od dátumu pristúpenia bude Tadžikistan uplatňovať svoje zákony, iné právne predpisy a postupy týkajúce sa colného hodnotenia vrátane tých, ktorých cieľom je predchádzať podhodnocovaniu tovaru, v súlade s dohodou o založení Svetovej obchodnej organizácie, ako aj v súlade s článkom I dohody GATT z roku 1994, dohodou WTO o vykonávaní článku VII dohody GATT z roku 1994 a prílohou I (vysvetľujúce poznámky). Vývozné clo Tadžikistan prijal komplexné záväzky obmedzujúce vývozné clo. Dohoda o vládnom obstarávaní Tadžikistan potvrdil ochotu pristúpiť k dohode WTO o vládnom obstarávaní. Tadžikistan sa po pristúpení k dohode stane pozorovateľom a do jedného roka od pristúpenia k WTO predloží žiadosť o členstvo s ponukou rozsahu pôsobnosti. Obchod s civilnými lietadlami Po pristúpení sa Tadžikistan stane signatárom dohody WTO o obchode s civilnými lietadlami. III. ODPORÚČANIE Komisia predkladá podmienky pristúpenia Tadžickej republiky k WTO na schválenie Rade a považuje tieto podmienky za vyrovnaný a ambiciózny súbor záväzkov týkajúcich sa otvorenia trhu, ktorý prinesie značný úžitok tak Tadžikistanu, ako aj jeho obchodným partnerom z WTO. 2012/0308 (NLE) Návrh ROZHODNUTIE RADY, ktorým sa stanovuje pozícia Európskej únie v Generálnej rade Svetovej obchodnej organizácie k pristúpeniu Tadžickej republiky k Svetovej obchodnej organizácii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 91, článok 100 ods. 2 a článok 207 ods. 4 v spojení s jej článkom 218 ods. 9, so zreteľom na návrh Európskej komisie, keďže: (1) Vláda Tadžickej republiky podala 29. mája 2001 žiadosť o pristúpenie k Dohode o založení Svetovej obchodnej organizácie (WTO) uzavretej v Marakeši, a to v súlade s článkom XII uvedenej dohody. (2) Dňa 18. júla 2001 bola zriadená pracovná skupina pre pristúpenie Tadžickej republiky s cieľom dosiahnuť dohodu o podmienkach pristúpenia prijateľných pre Tadžickú republiku a všetkých členov WTO. (3) Komisia dohodla v mene Únie celý rad záväzkov na strane Tadžickej republiky týkajúcich sa otvorenia trhu, ktoré spĺňajú žiadosti Únie. (4) Tieto záväzky sú teraz obsiahnuté v Protokole o pristúpení Tadžickej republiky k WTO. (5) Očakáva sa, že pristúpenie k WTO pozitívne a dlhodobo prispeje k procesu hospodárskej reformy a k udržateľnému rozvoju v Tadžickej republike. (6) Protokol o pristúpení by sa preto mal schváliť. (7) V článku XII Dohody o založení WTO sa stanovuje, že podmienky pristúpenia je potrebné dohodnúť medzi pristupujúcim členom a WTO a že konferencia ministrov WTO schváli podmienky pristúpenia na strane WTO. V článku IV.2 Dohody o založení WTO sa stanovuje, že v období medzi zasadnutiami konferencie ministrov vykonáva jej funkcie generálna rada. (8) Preto je vhodné stanoviť pozíciu, ktorú má Únia zaujať v Generálnej rade WTO k pristúpeniu Tadžikistanu k WTO, PRIJALA TOTO ROZHODNUTIE: Článok 1 Pozícia, ktorú má Európska únia zaujať v Generálnej rade WTO k pristúpeniu Tadžickej republiky k WTO, je pristúpenie schváliť. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda